als_Latn dik_Latn sag_Latn
Daniel Riçardo është padiskutim surpriza më e bukur e këtij sezoni në Formula 1. Piloti australian është i vetmi që ka arritur të thyejë hegjemoninë e vendosur nga Mercedes në këtë kampionat Botëror. Në Çmimin e Madh të Belgjikës, Riçardo siguroi fitoren e dytë radhazi pas asaj në Hungari dhe të tretën në 12 garat e para. Por pavarësisht dy suksesve të fundit piloti i Red Bullit nuk dëshrion të ndalet me kaq pasi synon maksimumin edhe në garat e ardhshme.
“Ajo që po më ndodh është më të vërtetë fantastike. Jam jashtëzakonisht i motivuar dhe dua të vazhdoj kështu. Në pistën e Spa edhe pse nuk e prisja të merrja pikët maksimale, arritëm të fitonim dhe jam me të vërtetë i lumtur për këtë gjë. Do vazhdoj të buzëqesh për disa ditë edhe pse tani më duhet të mendoj për garën e radhës.
Dëshiroj të fitoj sërish edhe pse në Monza e di shumë mirë që do të jetë garë shumë e vështirë. E rëndësishme është që të qëndroj me këmbë në tokë dhe të përpiqem të marr më të mirën nga makina, pasi skuadra më ka vënë në dispozicion një mjet që funksionon perfekt”, thotë piloti i Red Bullit. Momentalisht Riçardo pozicionohet në vendin e 3-të të renditjes së përgjithshme me 64 pikë më pak se kryesuesi Niko Rosberg.
als_Latn als_Latn als_Latn